हाल ही में थोड़े समय के लिये प्राइवेट नौकरियों पर बहार आई थी। लेकिन मंदी में इनका हाल देखने के बाद अब फिर से इन्हें दोयम दर्जे का ही माना जाने लगा है। लेकिन उदार अर्थव्यवस्था के उस शुरूआती दौर में जो माहौल बनाया गया उसमें यह भी प्रचार किया गया कि आर्थिक उदारीकरण के दौर में ज्यादा रोजगार निजी क्षेत्र में होंगे न कि सरकारी क्षेत्र में। अभी माता-पिता और विद्यार्थी इस शोर को समझ पाते कि धड़ाधड़ डिग्रियां बांटने वाले निजी संस्थान खुलने लगे। मजे की बात कि जहां एक सरकारी संस्थान या कालेज को विकसित होने में दशकों लग जाते हैं, वहाँ ये निजी संस्थान रातों रात विकसित हो गये।